SKRIFTLIG FORESPØRGSEL E-1907/01

af Giorgio Celli (Verts/ALE) til Kommissionen

(28. juni 2001)

Om: Indgreb i område af interesse for Fællesskabet - Pergusa-søen (Sicilien)

Pergusa-søen er et vådområde, som optræder i listen over særligt beskyttede områder ITA060002 og er udpeget af de italienske myndigheder. Søen er også et naturreservat i regionen Sicilien, som blev oprettet ved regional lov nr. 71/95 nr. 8220 for at redde søen og den fauna og flora, der findes her. Enna-provinsen, som forvalter naturreservatet på regionen Siciliens vegne, men som også er andelshaver i den sammenslutning, der afholder motorløb ved Pergusa-søen (og som derfor både er kontrollør og den, der kontrolleres), har godkendt anlægget af en rørledning, som skal føre vand fra Ancina-søen i Nebrodi-bjergene til Pergusa-søen ved hjælp af en dæmning. Projektet er ved at blive gennemført uden VVM-undersøgelse - til trods for, at der er tale om en ændring af et meget skrøbeligt økosystem og til trods for de begrænsninger, der gælder for området. Desuden tages der i forbindelse med projektet ikke hensyn til den tid, der er nødvendig for genopfyldningen, hvis omfang af hensyn til den biologiske genopretning under alle omstændigheder bør måles i år, eftersom der er tale om uhyre skrøbelige økosystemer, og der stilles ikke de nødvendige garantier for, at den hurtige og foruroligende genopfyldning ikke vil påføre vandøkosystemerne uoprettelige skader. Man har således ikke beregnet de potentielle problemer for redebygningen, især for vandfugle, på breddernes bevoksning og især på specifikke populationer af plankton og purpursvovlbakterier (der er risiko for, at det specielle fænomen, rødfarvning af søen, vil gå tabt). Den sicilianske afdeling af WWF Italien, et lokaludvalg, som specielt er blevet oprettet for at redde Pergusa-søen, og hundredvis af borgere, heriblandt også udenlandske, er gået i aktion for at få projektet bremset.

Kan Kommissionen gribe ind for at afværge dette projekt, som vil indebære en ændring af økosystemet i området? Kan Kommissionen træffe foranstaltninger over for regionen Sicilien for at sikre, at dette særlige beskyttede område bevares og for at hindre, at offentlige organer foretager indgreb i dette ved at drage omsorg for, at Enna-provinsen fratages forvaltningen af området? Har Kommissionen bevilget EU-midler til Pergusa-søen? Hvilke foranstaltninger vil den i bekræftende fald træffe for at hindre, at provinsforvaltningen bringer områdets uberørte karakter i fare i stedet for at støtte den?

Svar afgivet på Kommissionens vegne af Margot Wallström

(3. september 2001)

Det projekt, det ærede medlem nævner, vil kunne henregnes under kategori 10f (anlæg af vandveje, som ikke er omfattet af bilag I, kanalbygning og regulering af vandløb) i listen over projekter i bilag II til direktiv 97/11/EF(1), som ændrer direktiv 85/337/EØF(2) om vurdering af offentlige og private projekters indvirkning på miljøet.

I direktivet hedder det (artikel 4, stk. 2): Med forbehold af artikel 2, stk. 3, skal medlemsstaterne for projekter, der er opført i II, ved hjælp af (a) en undersøgelse i hvert enkelt tilfælde, eller (b) grænseværdier eller kriterier fastsat af medlemsstaterne afgøre, om projektet skal vurderes i henhold til artikel 5 til 10. Medlemsstaterne kan beslutte at anvende begge de i litra a) og b) nævnte procedurer.

Den lokalitet, der nævnes af det ærede medlem, er et særligt beskyttet område (Lago di Pergusa - IT060002) i medfør af direktiv 79/409/EØF(3) om beskyttelse af vilde fugle. I direktiv 92/43/EØF(4) om bevaring af naturtyper samt vilde dyr og planter hedder det mht. særligt beskyttede områder, at alle planer eller projekter, der ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer og projekter kan påvirke en sådan lokalitet væsentligt, vurderes med hensyn til deres virkninger på lokaliteten under hensyn til bevaringsmålsætningerne for denne.

Da Kommissionen ikke har kendskab til den situation, det ærede medlem omtaler, vil den tage skridt til at indhente nærmere oplysninger herom og, inden for sine beføjelser i medfør af EF-traktaten, sikre, at EF-retten overholdes.

I EF-traktatens artikel 211 hedder det, at Kommissionen for at sikre Fællesmarkedets funktion og udvikling skal drage omsorg for gennemførelsen

af de i traktaten indeholdte bestemmelser, som med hjemmel i denne træffes af institutionerne. I EF-traktatens artikel 226 hedder det Finder Kommissionen, at en medlemsstat ikke har overholdt en forpligtelse, der påhviler den i henhold til denne traktat, fremsætter den en begrundet udtalelse herom efter at have givet den pågældende stat lejlighed til at fremsætte sine bemærkninger. Retter den pågældende stat sig ikke efter den fremsatte udtalelse inden for den frist, der er fastsat af Kommissionen, kan denne indbringe sagen for Domstolen. Kommissionen har skønsmæssig beføjelse til at afgøre, om en sådan procedure skal indledes(5).

Det skal understreges, at Domstolens afgørelser kun fastslår, om der er tale om en overtrædelse. Domstolen kan ikke udstede påbud over for administrative organer. Kun de nationale domstole kan udstede påbud til administrative organer og annullere en national afgørelse.

Projektet for Pergusa-søen er ikke medfinansieret af Strukturfonden.

(1) EFT L 73 af 14.3.1997.

(2) EFT L 175 af 5.7.1985.

(3) EFT L 103 af 25.4.1979.

(4) EFT L 206 af 22.7.1992.

(5) Prioriteter og kriterier for Kommissionens skønsbeføjelser er anført i Den fjortende beretning om kontrollen med gennemførelsen af fællesskabsretten - 1996 - EFT C 332 af 3.11.1997.